Meta qrajt l-aħbar dwar il-karozzza second-hand li t-Tabib Joe Cassar ried jixtri u spiċċa biex, minflok ma ħallas tagħha, għadda l-flus dovuti bħala donazzjoni lill-PN, għidt li dan ir-raġel hu baħnan. Skantat. Ma jirrealizzax li fil-prattika ġie qiesu aċċetta donazzjoni hu, meta ovvjament mhux il-każ. Meta qrajt l-istorja tas-sistema ta' sigurtà li għamlulu f'daru u li, skond kif qal Cassar, dam jiġri biex iħallas, imma spiċċa biex ħallas ħaddieħor għidt li hemm il-possibilità li dan ir-raġel sfortunat u li l-inkwiet jiġri warajh. Issa ħarġet l-aħħar aħbar, li f'dan l-istadju għadha allegazzjoni, dwar €8,000 xogħol f'razzett ta' Cassar f'Ħad-Dingli li qed jingħad li tħallsu minn ħaddieħor meta Cassar kien Ministru tas-Saħħa. Jekk veru, dan hu każ ta' rigal mhux dikjarat bi ksur tal-Kodiċi tal-Etika tal-Ministri. Hemm żewġ mistoqsijiet li jeħtieġu tweġiba ċara: jekk dan seħħx fil-fatt kif ukoll jekk hemmx iktar minn dawn l-istejjer. Sadanittant Joe Cassar irreżenja mix-Shadow Cabinet biex ikun jista' jiddefendi ruħu. Qed isostni li hu qatt ma kien jaf li saru dawn ir-rigali. Cassar isostni li hu ma għamel xejn ħażin imma ġie mmanipulat minn persuna bla skrupli . Skuża ruħu għall-iżball fil-ġudizzju tiegħu ( Hemm limitu dwar dak li temmen in-nies, anke jekk joriġinaw minn baħnan.
Joe Cassar baħnan?